OBH 4091/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos azért fordult az állampolgári jogok országgyűlési biztosa általános helyetteséhez, mert a Nyugdíjfolyósító Igazgatóság átmeneti járadékra jogosultságát megszüntette. A Tolna Megyei Nyugdíjbiztosítási Igazgatóság pedig öregségi nyugdíj igényét jogosultság hiányában nem bírálta el, több hónapon keresztül ellátatlan volt, mire a Nyugdíjfolyósító Igazgatóság átmeneti járadékát ismét folyósította.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

8/1983. (VI.29.) EüM-PM. együttes rendelet a megváltozott munkaképességű dolgozók foglalkoztatásáról és szociális ellátásáról.

Megállapított tényállás

A Tolna Megyei Nyugdíjbiztosítási Igazgatóságtól a panaszos részére 1992. július 8-tól átmeneti járadékot állapítottak meg. 1997. február 14-én a Nyugdíjfolyósító Igazgatóság által megküldött megszüntető határozat indoklása, hogy 1997. február 6-tól öregségi nyugdíjra vált jogosulttá.

A határozat hozatalakor hatályos társadalombiztosításról szóló 1975. évi II. törvény alapján az öregségi nyugdíjkorhatár betöltésének ideje 55. év volt, ezért a Nyugdíjbiztosító Igazgatóság a járadék folyósításának indításakor a lejárat időpontjául 1997. II. hó végét jelölte meg. Az elbíráláskor hatályos 1996. évi IX. tv. 1. § (2) bekezdése szerint az 1942-ben született nőnek öregségi nyugdíjkorhatára 57. betöltött életév (a panaszos legkorábban 1999. február 6-tól lehet jogosult).

A Nyugdíjfolyósító Igazgatóság figyelő programja az adott időpontban még nem került módosításra, ezért került az automatikus intézkedés kapcsán 1997. március 1-től beszüntetésre a panaszos átmeneti járadék folyósítása.

A Megyei Nyugdíjbiztosítási Igazgatóság miután megvizsgálta az adott ügyben az előrehozott nyugdíj, illetve a csökkentett előrehozott nyugdíj lehetőséget és megállapította, hogy feltétel hiányában, illetőleg hátrányos csökkentéssel lenne az ügyfélre kedvezőtlenül alkalmazható, intézkedett az átmeneti járadék továbbfolyósítására. A Nyugdíjfolyósító Igazgatóság 1997. március 25-én rendelte el az újrafolyósítást az eredeti időponttól, összege 1998. január 1-től 14.957.- Ft.

Az állampolgári jogok országgyűlési biztosa általános helyettese a vizsgálat során megállapította, hogy bár téves intézkedés történt és átmenetileg bizonytalanság állott elő a panaszos ellátásának jogcíme tekintetében, a panaszos egyetlen hónapban sem volt ellátatlan. Mivel a Nyugdíjbiztosítási és a Nyugdíjfolyósító Igazgatóság gyors és összehangolt intézkedése eredményeként a Nyugdíjfolyósító Igazgatóság korábbi intézkedése korrigálásra került, a panaszos szociális biztonsághoz való joga nem sérült.

Budapest, 1998. július 27.

Dr. Polt Péter